For første gang siden EM i januar er Danmarks håndboldherrer i aktion igen. Den har stået på massevis af træning for det danske herrelandshold i håndbold, der i denne uge er samlet i Aarhus. Men det er ikke kun for træningens skyld, landsholdet er samlet. Samlingen byder også på tre kampe, i en turnering der kaldes Golden League. Og tager man et kig på holdkortet, så er flere nordjyske spillere repræsenteret. Der er 18 spillere i truppen - fem af dem er med nordjysk-klingende navne. Både Aalborg Håndbold og Mors-Thy Håndbold har nemlig sendt stjerner afsted til landsholdssamlingen, der begyndte mandag. Nordjysk islæt Fra Aalborg er det den brølstærke stregspiller Benjamin Jakobsen og den hårdtskydende venstreback Nikolaj Læsø, der trækker den rød-hvide trøje over hovedet. Mens det unge talent Mads Hoxer Hangaard og landsholdsdebutanten Bjarke Christensen har taget turen fra Mors-Thy. Det nordjyske stjernedrys stopper langt fra her. Også Magnus Saugstrup, der tidligere har spillet i Aalborg, er en del af den danske landsholdstrup, mens René Antonsen og Simon Hald oprindeligt også var blevet udtaget, men efterfølgende har meldt afbud på grund af skader og personlige årsager. Det danske landshold og de nordjyske stjerner spillede første kamp ved Golden League turneringen torsdag. Det blev til en storsejr over Norge. Nu skal de atter i gear, når de møder Spanien lørdag klokken 16. Kampen kan ses på TV2.

Opsummering:
Flere nordjysk-klingende navne pryder det danske håndboldlandsholds holdkort til Golden League turneringen.